MEGÁLLAPODÁS CSERÉVEL VEGYES TELEKALAKÍTÁSRÓL

Jelen cserével vegyes telekalakításról szóló megállapodás (a továbbiakban: „**Megállapodás**”) létrejött

egyrészről

**Budapest Főváros Önkormányzata** (székhelye: 1052 Budapest, Városház u. 9-11.; adószáma: 15735636-2-41; KSH statisztikai számjele: 15735636-8411-321-01, törzskönyvi azonosító szám: 735638, ÁHTI azonosító: 745192) képviseletében *Tarlós István főpolgármester* (a továbbiakban: „**Önkormányzat**”)

másrészről a

**B-26 Ingatlanhasznosító Korlátolt Felelősségű Társaság** (székhelye: 1026 Budapest, Balogh Ádám utca 24.; cégjegyzékszáma: 01-09-864012, adószáma: 13606871-2-41, statisztikai számjele: 13606871-6820-113-01) képviseli: *Dudás Istvánné ügyvezető* (cégjegyzés módja: önálló) (a továbbiakban: „**B-26 Kft.**”)

(a továbbiakban úgyis, mint külön-külön „**Fél**” és együttesen „**Felek**”) között, alulírott időben és helyen, az alábbi tartalommal:

**I. A cserével vegyes telekalakítást megelőző állapot**

I.1. Az **Önkormányzat** kijelenti, hogy **kizárólagos tulajdonát képezi** a **Budapest XI. kerület, belterület, 2792/2 helyrajzi számú, kivett közterületként nyilvántartott, 66.196 m2** **alapterületű ingatlan** (a továbbiakban: „**Ingatlan I.**”).

I.2. Az Ingatlan I.-t terheli

1. a Főtáv Zrt. (1116 Budapest, Kalotaszeg u. 31.) javára 61654/2/2010/10.02.26 számon 216 m2 nagyságú területre bejegyzett vezetékjog;
2. az ELMŰ Hálózati Kft. (1132 Budapest, Váci út 72-74) javára

* 125535/2/2011/10.11.29 számon (azonosító: VMB-169/2010) 1734 m2,
* 56011/4/2011/11.02.21 számon (azonosító: VMB-183/2010) 2330 m2,
* 100695/3/2011/11.06.02 számon (azonosító: 7103/716/2010) 950 m2,
* 36546/1/2012/11.09.26 számon (azonosító: 7103/717/2010. – 7103/718/2010) 2897 m2,
* 48205/1/2013/12.04.23 számon (azonosító: 7103/538/2011) 2143 m2,
* 60308/1/2013/12.07.05 számon (azonosító: 7103/304/2011) 618 m2,
* 65589/1/2013/12.09.11 számon (azonosító: 7103/409/2011) 965 m2,
* 104841/2/2013/13.06.12 számon (azonosító: VMB-228/2012, 7103/579/2012) 148 m2

nagyságú területre bejegyzett vezetékjog.

I.3. A **B-26 Kft.** kijelenti, hogy **kizárólagos tulajdonát képezi** a **Budapest XI. kerület, belterület, 2545/22 helyrajzi számú, kivett áruház és boltként nyilvántartott, 2319 m2 alapterületű** **ingatlan** (a továbbiakban: „**Ingatlan II.**”, Ingatlan I. és Ingatlan II. a továbbiakban együtt: **Ingatlanok**).

I.4. Az Ingatlan II.-t terheli:

1. az ELMŰ Hálózati Kft. (1132 Budapest, Váci út 72-74) javára

* 125535/2/2011/10.11.29 számon (azonosító: VMB-169/2010) 7 m2,
* 36546/1/2012/11.09.26 számon (azonosító: 7103/717/2010. – 7103/718/2010) 22 m2,
* 48205/1/2013/12.04.23 számon (azonosító: 7103/538/2011) 55 m2,

nagyságú területre bejegyzett vezetékjog;

1. a Raiffeisen Bank Zrt. (1054 Budapest, Akadémia u. 6.) javára

* 38938/2/2013/13.01.10 számon bejegyzett egyetemleges keretbiztosítéki jelzálog 3.680.000.000 Ft erejéig,
* 136267/1/2013/13.09.03 számon bejegyzett jelzálog 53.344.382 Ft és járulékai erejéig.

I.5. A B-26 Kft. úgy nyilatkozik, hogy az Ingatlan II. az I.4. pontban felsoroltakat kivéve per-, teher- és igénymentes.

**II. A cserével vegyes telekalakítás eredményeként kialakuló állapot**

A Szerződő felek kijelentik, tudomásuk van arról, hogy az I. pontban megnevezett Ingatlanokat magába foglaló területre hatályban van Budapest Főváros XI. kerület, Újbuda Önkormányzatának Képviselő-testülete által a 34/2003.(X.21.) XI.ÖK rendelettel elfogadott kerületi szabályozási terve (továbbiakban KSZT), amely kötelező szabályozási elemeket tartalmaz nevezett Ingatlanokra vonatkozóan.

II.1. Felek rögzítik, hogy a B-26 Kft. elkészítette a Földhivatal által 2014. március 5. napján záradékolt – majd 2016. augusztus 18-án hatályában meghosszabbított – T-86893számú változási vázrajzot (a továbbiakban: „**Vázrajz**”) az Ingatlanokat érintő telekalakításról. A Vázrajzot a Felek jelen Megállapodáshoz, annak ***mellékleteként*** csatolták. A Vázrajz szerinti telekalakítást Budapest Főváros Kormányhivatala XI. Kerületi Hivatala – Földmérési és Földügyi Osztály 2016. július 20. napján kelt 800203/15/2016. ügyiratszámú jogerős határozatával (a továbbiakban: „**Határozat**”) engedélyezte.

Felek kijelentik, hogy a Vázrajz szerinti telekalakítás Budapest XI. kerület Kerületi Városrendezési és Építési Szabályzatáról szóló 34/2003. (X.21.) XI.ÖK sz. rendeletnek a Budapest XI. kerület, Budaörsi út - Sasadi út - Bakony u. - Bozókvár u. által határolt területére vonatkozó szabályozási tervének végrehajtása.

II.2. A Határozattal engedélyezett telekalakítással, amely a Vázrajz szerinti telekhatárrendezést jelenti, az Ingatlan I. és Ingatlan II. tekintetében a következő változás áll be:

1. az Ingatlan I.-ből leszabályozásra kerül, mindösszesen 231 m2 nagyságú telekrész, amely telekrész egyidejűleg az Ingatlan II. területéhez kerül hozzáegyesítésre, és
2. az Ingatlan II.-ből leszabályozásra kerül, mindösszesen 231 m2 nagyságú telekrész, amely telekrész egyidejűleg az Ingatlan I. területéhez kerül hozzáegyesítésre.

II.3. Felek megállapítják, hogy a II.2. pontban részletezett telekalakítással közöttük tulajdonközösség jön létre az alábbiak szerint:

A 2792/2 helyrajzi számú ingatlan

65965/66196 hányadának tulajdonosa az Önkormányzat

231/66196 hányadának tulajdonosa B-26 Kft.

A 2545/22 helyrajzi számú ingatlan

2088/2319 hányadának tulajdonosa B-26 Kft.

231/2319 hányadának tulajdonosa az Önkormányzat

II.4. Felek egybehangzóan kijelentik, hogy a telekalakítással létrejött és a II.3. pontban részletezettek szerinti tulajdonközösséget megszüntetik akként, hogy az Önkormányzat a 2792/2 helyrajzi számú ingatlanból (Ingatlan I.) leválasztott rész tulajdonjogát (Ingatlanrész I.) csere jogcímén a B-26 Kft. javára átruházza. A B-26 Kft. ezzel egyidejűleg kijelenti, hogy a 2545/22 helyrajzi számú ingatlan (Ingatlan II.) leválasztott részének tulajdonjogát (Ingatlanrész II.) csere jogcímén az Önkormányzat javára átruházza.

II.5. A Határozattal engedélyezett telekalakításhoz

1. a Raiffeisen Bank Zrt., mint az Ingatlan II.-re 38938/2/2013/13.01.10. számon bejegyzett egyetemleges keretbiztosítéki jelzálogjog és 136267/1/2013/13.09.03 számon bejegyzett jelzálogjog jogosultja 2016. augusztus 23. napján kelt nyilatkozatában hozzájárult;
2. a FŐTÁV Zrt., mint az Ingatlan I.-re vonatkozóan bejegyzett vezetékjog jogosultja, FŐTÁV013/914-2/2016. iktatószámú, 2016. július 22. napján kelt nyilatkozatában hozzájárult;
3. az ELMŰ Hálózati Kft., mint az Ingatlan I.-re és Ingatlan 2.-re bejegyzett vezetékjog jogosultja, HDO/1242/2016. iktatószámú, 2016. július 21. napján kelt nyilatkozatában hozzájárult.

II.6. A Határozattal engedélyezett telekalakítást követően a 2792/2 helyrajzi szám alatti ingatlant terheli

1. a FŐTÁV Zrt.-t megillető, 216 m2 területnagyságra bejegyzésre kerülő vezetékjog,
2. az ELMŰ Hálózati Kft.-t megillető, a VMB-169/2010 azonosító alatt 1740 m2 területnagyságra, a VMB-183/2010 azonosító alatt 2330 m2 területnagyságra, a VMB-119/2010 azonosító alatt 950 m2 területnagyságra, a VMB-123/2010 azonosító alatt 2916 m2 területnagyságra, a VMB-02/2012 azonosító alatt 2169 m2 területnagyságra, a VMB-207/2011 azonosító alatt 618 m2 területnagyságra, a VMB-239/2011 azonosító alatt 965 m2 területnagyságra, a VMB-228/2012 azonosító alatt 148 m2 területnagyságra bejegyzésre kerülő vezetékjog.

II.7. A Határozattal engedélyezett telekalakítást követően a 2545/22 helyrajzi szám alatti ingatlant terheli

1. változatlan tartalommal a Raiffeisen Bank Zrt.-t megillető 38938/2/2013/13.01.10 számon bejegyzett egyetemleges keretbiztosítéki jelzálog 3.680.000.000,- Ft erejéig, valamint az 136267/1/2013/13.09.03 számon bejegyzett jelzálog 53.344.382,- Ft és járulékai erejéig,
2. az ELMŰ Hálózati Kft.-t megillető, a VMB-169/2010 azonosító alatt 1 m2 területnagyságra, a VMB-123/2010 azonosító alatt 3 m2 területnagyságra, valamint a VMB-02/2012 azonosító alatt 29 m2 területnagyságra bejegyzésre kerülő vezetékjog.

II.8. A Felek megállapodnak, hogy a jelen Megállapodás szerinti telekalakítás és csere eredményeként kialakuló 2792/2 helyrajzi számú ingatlan az Önkormányzat kizárólagos tulajdonát, a jelen Megállapodás szerinti telekalakítás és csere eredményeként kialakuló 2545/22 helyrajzi számú ingatlan a B-26 Kft. kizárólagos tulajdonát fogja képezni.

**III. Cserével vegyes telekalakítás során kölcsönösen átadott területek elszámolása**

III.1. Jelen Megállapodás megkötését megelőzően az Önkormányzat a Budapest Főváros Vagyonkezelő Központ Zrt.-vel (1013 Budapest, Attila út 13/a) elkészítettette

1. az Ingatlan I.-ből leszabályozásra és az Ingatlan II. területéhez hozzáegyesítésre kerülő 231 m2 telekrész (Ingatlanrész I.), valamint
2. az Ingatlan II.-ből leszabályozásra és az Ingatlan I. területéhez hozzáegyesítésre kerülő 231 m2 telekrész (Ingatlanrész II.)

értékbecslését.

III.2. A Budapest Főváros Vagyonkezelő Központ Zrt. által 2016. augusztus 31-én kelt értékbecslés (továbbiakban: *Értékbecslés*) alapján Ingatlanrész I. és Ingatlanrész II. aktuális forgalmi értéke:

|  |  |  |
| --- | --- | --- |
| Ingatlan száma | Helyrajzi szám | Leszabályozásra kerülő ingatlanrészek aktuális forgalmi értéke |
| I. | 2792/2 | 4.900.000 + áfa |
| II. | 2545/22 | 8.700.000 + áfa |

III.3. Az Értékbecslés megállapításait a Felek kifejezetten elfogadják. Felek rögzítik, hogy az Értékbecslésben megállapított értékkülönbözetre tekintettel az Ingatlan II. leszabályozásra kerülő ingatlanrész (Ingatlanrész II.) esetében az Önkormányzatnak fizetési kötelezettsége nem keletkezik, a két érték közötti különbözet megtérítésére a B-26 Kft. nem tart igényt.

III.4. A Felek rögzítik, hogy a Fővárosi Önkormányzat és a B-26 Kft. is az Áfa tv. 86. § (1) bekezdés j) és k) pontjai szerinti ingatlan értékesítésük tekintetében az Áfa tv. 88. § (1) bekezdés a) pontja alapján az általános szabályok szerinti adókötelessé tételt választotta, így a csere jogcímen történő ingatlanrész átruházásaik során a fordított adózás szabályai szerint állítanak ki számlát, amely után a vevők számítják fel a fizetendő adó összeget.

Ennek megfelelően a B-26 Kft. a Fővárosi Önkormányzat részére az Ingatlanrész II. értékesítésről történő számla kiállítása során nettó 8.700.000 Ft összeget szerepeltet, amely után a Fővárosi Önkormányzat számítja fel a 2.349.000 Ft ÁFA összeget és fizetendő adóként szerepelteti az ÁFA bevallásában.

A számla pénzügyi teljesítést nem igényel.

A Fővárosi Önkormányzat a B-26 Kft.  részére az Ingatlanrész I. értékesítéséről történő számla kiállítása során nettó 4.900.000 Ft összeget szerepeltet, amely után a B-26 Kft. számítja fel a 1.323.000 Ft összeget és fizetendő adóként szerepelteti az ÁFA bevallásában. A számla pénzügyi teljesítést nem igényel.

III.5. Felek kijelentik, hogy a jelen Megállapodás szerinti ingatlanok között a forgalmi értékek tekintetében megállapított értékkülönbözet ellenére egymással szemben semmilyen pénzügyi igényük nincs, és a jelen Megállapodásban foglaltakon túl egymással szemben semmilyen további követelésük nincsen, továbbá ilyen igénnyel és követeléssel a jövőben sem fognak élni.

**IV. Ingatlan-nyilvántartási rendelkezések**

IV.1. Felek a jelen Megállapodás aláírásával feltétlenül és visszavonhatatlanul hozzájárulnak a II. pontban részletezett telekalakításhoz, egyben jelen megállapodás aláírásával közösen kérik az eljáró illetékes Budapest Főváros Kormányhivatala XI. kerületi Hivatalát (a továbbiakban: *Földhivatal*), hogy a T-86893számú változási vázrajz szerinti telek-határrendezést/telekalakítást és cserét az ingatlan-nyilvántartáson az alábbiak szerint átvezetni szíveskedjék:

* a **Budapest 2792/2 hrsz-ú** tulajdoni lapon nyilvántartott "kivett közterület" megjelölésű, 66.196 m2 alapterületű ingatlan tekintetében az ingatlan adataiban bekövetkezett változást az ingatlan-nyilvántartásba megállapodáson alapulótelekhatár-rendezés és csere jogcímén bejegyezni szíveskedjék (módosítsa a földrészlet adatait), amely ingatlant terheli az ELMŰ Hálózati Kft javára fennálló vezetékjog az ingatlan 1740 m2 ter., 2330 m2 ter., 950 m2 ter., 2916 m2 ter., 2169 m2 ter., 618 m2 ter., 965 m2 ter., 148 m2 területe vonatkozásában; továbbá Távhő vezetékjog 216 m2 terület vonatkozásában, jogosult: FŐTÁV Zrt.
* a **Budapest 2545/22 hrsz-ú** tulajdoni lapon nyilvántartott "kivett áruház, bolt" megjelölésű, 2319 m2 alapterületű ingatlan tekintetében az ingatlan adataiban bekövetkezett változást az ingatlan-nyilvántartásba megállapodáson alapulótelekhatár-rendezés és csere címén bejegyezni szíveskedjék (módosítsa a földrészlet adatait), amely ingatlant terheli az ELMŰ Hálózati Kft. javára fennálló vezetékjog az ingatlan 1m2, 3m2, 29m2 területe tekintetében.

IV.2. A B-26 Kft. feltétel nélküli, visszavonhatatlan hozzájárulását adja ahhoz, és kéri, hogy a Földhivatal a telekalakítás/csere ingatlan-nyilvántartásba történő bejegyzésével

1. a Raiffeisen Bank Zrt. egyetemleges keretbiztosítéki jelzálogjogát és jelzálogjogát a II.5. pont a) alpontja szerint,
2. az ELMŰ Hálózati Kft. vezetékjogát az II.5. pont b) alpontja szerint, azaz megegyezően a vezetékjog jogosult nyilatkozatában foglaltakkal

vezesse át az ingatlan nyilvántartáson.

IV.3. Az Önkormányzat feltétel nélküli, visszavonhatatlan hozzájárulását adja ahhoz, és kéri, hogy a Földhivatal a telekalakítás/csere ingatlan-nyilvántartásba történő bejegyzésével

1. a FŐTÁV Zrt. vezetékjogát az II.6. pont a) alpontja szerint, azaz megegyezően a vezetékjog jogosult nyilatkozatában foglaltakkal,
2. az ELMŰ Hálózati Kft. vezetékjogát az II.6. pont b) alpontja szerint, azaz megegyezően a vezetékjog jogosult nyilatkozatában foglaltakkal

vezesse át az ingatlan nyilvántartáson.

**V. Egyéb rendelkezések:**

V.1. Felek kijelentik, hogy magyarországi jogi személyek, nyilatkozatukhoz semmiféle hatósági engedélyre, vagy harmadik személy hozzájárulására nincs szükség.

V.2. B-26 Kft. kijelenti, hogy Magyarországon bejegyzett, a hatályos magyar jogszabályok rendelkezései szerint alapított és működő gazdasági társaság, szerződéskötési képességében jelen jogügylet tárgyában korlátozva nincs, nem áll csőd-, felszámolási vagy végelszámolási eljárás alatt, nincs tudomása arról, hogy bármelyik harmadik személy felszámolási eljárást indított volna ellene, és képviselője teljes, megfelelő és elégséges felhatalmazással rendelkezik a jelen Megállapodás aláírására. A B-26 Kft. kijelenti továbbá, hogy a nemzeti vagyonról szóló 2011. évi CXCVI. törvény 3. § (1) bek. 1. pont b) alpontjában meghatározott átlátható szervezetnek minősül.

V.3. Önkormányzat kijelenti, hogy a jelen megállapodás megkötésére jogosult magyar jogi személy, önkormányzat, a nemzeti vagyonról szóló 2011. évi CXCVI. törvény (Nvtv.) 3. § (1) bekezdés (1) pont a) alpontjában meghatározott átlátható szervezet.

V.4. Részleges érvénytelenség: ha a jelen megállapodás valamely rendelkezése a magyar jog alapján érvénytelen, vagy jogszabálysértő, akkor a jelen megállapodás csak a jogszabálynak ellentmondó, illetve érvénytelen részben válik érvénytelenné, és mindez nem érinti a megmaradó rendelkezések érvényességét és hatályát. Az érvénytelenné váló részt a Felek kötelesek olyan rendelkezéssel helyettesíteni, amely a lehető legközelebb áll a Felek eredeti szándékához.

V.5. Az Önkormányzat kijelenti, hogy jelen Megállapodást Magyarország helyi önkormányzatairól szóló 2011. évi CLXXXIX. törvény (a továbbiakban: „**MÖtv.**”) 108/A. § (1) bekezdés c) pontjában foglaltak szerint, versenyeztetés mellőzésével köti meg. Felek ezzel összefüggésben kijelentik, hogy figyelemmel arra, hogy az Ingatlanrész I. értéke alacsonyabb, mint a Magyarország 2016. évi központi költségvetéséről szóló 2015. évi C. törvény 5. § (5) bekezdés c) pontjában feltüntetett forgalmi érték – bruttó 25 millió forint –, ezért a jelen Megállapodás érvényes és joghatályos létrejöttének nem feltétele az MÖtv. 108/A. § (2) bekezdése szerinti kormányhivatali jóváhagyás beszerzése.

V.6. B-26 Kft. kijelenti, hogy a jelen Megállapodás általa történő aláírásának időpontjában az adózás rendjéről szóló 2003. évi XCII. törvény 178. § 32. pontja szerint köztartozásmentes adózónak minősül. B-26 Kft. a Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III.14.) Főv. Kgy. rendelet 17. § (1) bekezdésében foglaltakra tekintettel jelen Megállapodás aláírásával nyilatkozik arról, hogy a Fővárosi Önkormányzat felé nincs három hónapnál régebben lejárt tartozása.

V.7. Felek rögzítik, hogy az Önkormányzatot az illetékekről szóló 1990. évi XCIII. törvény 5. § (1) bekezdés b) pontja alapján teljes személyes illetékmentesség illeti meg.

V.8. Felek meghatalmazzák továbbá dr. Zilahyné dr. Gellei Emőke ügyvédet (Dr. Zilahy és Társa Ügyvédi Iroda) a jelen Megállapodás elkészítésére és ellenjegyzésére, Földhivatalhoz történő benyújtására, az azzal kapcsolatos ingatlan-nyilvántartási és egyéb hatósági eljárások lefolytatására – kiterjedően a jogorvoslati eljárásokra is –, valamint a vonatkozó NAV nyilatkozat képviseletükben történő aláírására.

V.9. Eljáró ügyvéd tájékoztatta a feleket a hatályos adó-, illeték jogszabályokról, földhivatali eljárásról, a jelen jogügylettel kapcsolatos joghatásokról. Fentiek tudomásulvétele után Felek kijelentik, hogy a jelen Megállapodást az abban foglalt tartalommal kívánják megkötni.

V.10. Jelen Megállapodásban nem szabályozott kérdésekben a Ptk. és a vonatkozó egyéb jogszabályok rendelkezései az irányadók.

V.11. Jelen megállapodás adattartalma az információs önrendelkezési jogról és információszabadságról szóló 2011. évi CXII. törvényben foglaltak szerint közérdekű adatnak minősül.

V.12. Felek a jelen megállapodás teljesítésével kapcsolatos nyilatkozataikat írásban, levél, elektronikus levél és telefax útján közlik egymással.

Bármely Fél által a jelen megállapodással kapcsolatban a másik Fél számára adott vagy küldött bármilyen értesítés vagy más dokumentum átvettnek tekintendő, ha a küldemény tértivevényes postai küldeményként érkezett, a tértivevényen szereplő átvételi időpontban, ha az értesítést futárral vagy küldemény-továbbító szolgálattal küldték, és a futár vagy a küldemény-továbbító szolgálat nyilvántartást vezet a kézbesített küldeményekről, az abban megjelölt időpontban, faxon történő továbbítás esetén pedig a faxüzenethez csatolt visszaigazoló szelvény szerinti eredményes küldéskor. Jelen megállapodás módosításával, megszüntetésével kapcsolatos jognyilatkozatok közlésének módja cégszerűen aláírt írásbeli nyilatkozat, melyet tértivevényes postai küldeményként kell feladni.

A jelen megállapodás szerinti kapcsolattartók, a közlések és értesítések céljára a Felek címei (amíg a címváltozásról a jelen pont szerint értesítést nem küldenek):

Önkormányzat részéről:

…………………

B-26 Kft. részéről:

………………….

Felek haladéktalanul tájékoztatják egymást a fent megnevezett kapcsolattartók személyében bekövetkezett változásról. Bármely Fél megváltoztathatja kapcsolattartó címét a másik Félnek küldött értesítés mellett. A kapcsolattartó cím megváltozása az értesítéstől számított 5 (öt) munkanap elteltével válik hatályossá, amely nem minősül a megállapodás módosításának.

Felek rögzítik, hogy bármely értesítés, tájékoztatás, nyilatkozat kizárólag abban az esetben hatályos, amennyiben azt a küldő Fél a másik Fél által utolsóként megjelölt értesítési címére küldte, és azt a címzett igazoltan átvette. Felek megállapodnak abban, hogy jelen megállapodás alapján minden közlést – ellenkező megállapodás hiányában – a másik Félnek a jelen megállapodás fejrészében megjelölt címére, illetve a megállapodás jelen pontjában megadott faxszámra vagy e-mail címre kell küldeni.

V.13. Felek rögzítik, hogy jelen Megállapodás bármely módosítása csak akkor érvényes, ha azt írásba foglalták, és a megállapodás-módosítást a Felek vagy felhatalmazott képviselőjük aláírta.

V.14. Szerződő Felek kijelentik, hogy a jelen Megállapodás aláírásához szükséges, megfelelő felhatalmazással rendelkeznek. A jelen megállapodás megkötését Budapest Főváros Közgyűlése a …………/2016. (……..) számú határozatával jóváhagyta.

V.15. A jelen Megállapodásból vagy azzal összefüggésben, annak megszegésével, megszűnésével, érvényességével vagy értelmezésével kapcsolatban keletkező bármely jogvitát a Felek békésen próbálnak meg rendezni. Amennyiben a jogvita békés rendezése 60 napon belül nem lehetséges, úgy a jogvitában az általános hatáskörrel és illetékességgel rendelkező bíróság jár el.

V. 16. Jelen Megállapodás a Felek általi aláírásának napján lép hatályba. Amennyiben az aláírás nem egy napon történik, a hatályba lépés napja a későbbi aláírás dátuma.

A Felek jelen ….. (….) számozott oldalból és 7 pld T-86893 ttsz-ú eredeti változási vázrajzból álló Megállapodást elolvasás és közös értelmezést követően, valamint a Budapest Főváros Közgyűlésének vonatkozó határozata alapján, mint akaratukkal mindenben megegyezőt tíz (10) egymással megegyező példányban jóváhagyólag aláírták, amely aláírt példányokból kettő (2) példány a B-26 Kft., nyolc (8) példány az Önkormányzat birtokába kerül.

Budapest, 2016. „ „

**B-26 Ingatlanhasznosító Korlátolt Felelősségű Társaság**

\_\_\_\_\_\_\_\_\_\_\_\_\_\_\_\_\_\_\_\_\_\_

**Dudás Istvánné**

ügyvezető

Budapest, 2016. „ „

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Budapest Főváros Önkormányzata** képviseletében

Tarlós István főpolgármester megbízásából

dr. Szeneczey Balázs

főpolgármester-helyettes

Láttam:

Sárádi Kálmánné dr.

főjegyző megbízásából

Bárdonné dr. Benda Mónika

aljegyző

Budapest, 2016. ……….. hó………napján

Pénzügyi ellenjegyzést végezte:

Verő Tibor

főosztályvezető, Pénzügyi Főosztály

Budapest, 2015. ……….. hó …….. napján

**Készítettem és ellenjegyzem:**

………………………………………. ügyvéd

Budapest, 2016.